Како је и обећао, композитор Маре је песму реаранжирао као одговор на то што је првобитну верзију критика ниско оценила. Нова, званична и прерађена верзија нумере објављена је 15. марта на званичном веб-сајту и Јутјуб каналу Евровизије, односно сутрадан у медијима. Измене су уочљиве првенствено у рефрену, док су, како је у питању студијска верзија, побољшани и вокали. Није снимљен спот, већ је једини видео материјал био снимак са Беосонга. Девојке су 14. маја 2013. у Малмеу наступале у првом полуфиналу такмичења. Нису се пласирале даље. Костими су промењени, а песма је уз пратеће вокале отпевана на српском. Снимљене су и верзија песме на енглеском (текстописци Чаноа Чен и Дуња Вујадиновић), баладна и поп-рок изведба. Песма је 13. априла промовисана у Амстердаму.